**החברה להגנת הטבע (ע״ר)**

**פרוטוקול ישיבת הוועד המנהל מס'** 5/2019

**אשר נועדה והתכנסה ביום 08.09.2019 בבית החברה להגנת הטבע ברחוב הנגב 2 בתל-אביב**

חברי הוועד המנהל הנוכחים: יוסי בן-ארצי (יו"ר), גרשון פלג, אלי חוטר, שריג גפני, שלומית תמרי, קרן אור, האשם חוסין, יוחאי שוחט, רני פינצי, יגאל שחם ואמירה חאיין גרייב.

חברי הוועד המנהל שנעדרו מהישיבה: יובל שרלו, ירון זיו, אהוד אפק, אביטל גזית ושלמה שעיו.

משתתפים נוספים: איריס האן (מנכ"ל), עו״ד דניאל אלון (יועץ משפטי), יצחק מצא (יו״ר ועדת הביקורת), שי טייטלבוים (סמנכ"ל כספים), ניר פפאי (סמנכ"ל שמירת טבע), דורית הררי (מנהלת משאבי אנוש), רונה כהן-מורד (מנהלת שיווק), דב גרינבלט (דובר), אביטל יוגב (מנהלת מועדון ירוק) ויעל אילמר (עוזרת מנכ"לית).

**על סדר היום**

1. אישור פרוטוקול.
2. בתי ספר שדה אכזיב וחצבה - בקשה לחידוש תקופת החכירה.
3. קמפיין הגדלת מספר החברים בחברה להגנת הטבע.
4. קמפיין הניקיון - תמונת מצב.
5. היערכות למו"מ לקראת ההסכם הקיבוצי.
6. שונות (אישור תקציב מעודכן לשנת 2019).

**דיון**

1. **אישור פרוטוקול**

**יוסי בן-ארצי:** מבקש את אישור הוועד המנהל לפרוטוקול ישיבת הוועד המנהל מס' 4/2019 מיום 23.06.2019.

**החלטה**

הוועד המנהל מאשר את פרוטוקול ישיבת הוועד המנהל מס' 4/2019 מיום 23.06.2019.

1. **בתי ספר שדה אכזיב וחצבה - בקשה לחידוש תקופת החכירה**

**יוסי בן-ארצי:** שני נושאים טכניים לפנינו: הארכת החכירה בבתי ספר שדה אכזיב וחצבה ואישור מחודש של מורשי החתימה בחברה להגנת הטבע.

**שי טייטלבוים:** בחברה להגנת הטבע יש שתי קבוצות של מורשי חתימה, מבקשים לאשר את גריעתה של אורית סמואל מקבוצה ב' מאחר וסיימה את עבודתה בחברה להגנת הטבע.

**החלטה**

הוועד המנהל מאשר את הארכת החכירה של החברה להגנת הטבע (ע"ר) בבתי ספר שדה אכזיב וחצבה ומסמיך את הנהלת החברה לנקוט בפעולות הדרושות מול רשות מקרקעי ישראל (רמ"י) ולחתום על המסמכים הדרושים באמצעות מורשי החתימה שלה לצורך הארכת החכירה. הוועד המנהל מאשר את גריעתה של אורית סמואל מרשימת מורשי החתימה של החברה להגנת הטבע (ע"ר) בקבוצה ב'.

1. **קמפיין הגדלת מספר החברים בחברה להגנת הטבע**

**רונה מורד-כהן:** מציגה מצגת ומתארת את התהליך שכלל את השלבים הבאים: הדרכת הצוותים, גיוס חברה מתמחה במועדוני חברים, הקמת ועדת היגוי שליוותה את התהליך, בניית הצעת ערך, בניית סל הטבות, בחירת שם למועדון, בחירת לוגו למועדון, חידוש מערכות מחשוב. נערך סקר שוק בקרב 376 משפחות באוכלוסייה היהודית ובקרב 300 חברים קיימים (פעילים ורדומים). בהמשך יערכו סקרים לכל המגזרים בישראל. תוצאות הסקר הצביעו על מודעות בלתי נעזרת גבוהה מאוד (87%) לגבי החברה להגנת הטבע אבל נמצא בירידה בגילאים הצעירים. נתון מעניין נוסף - 55% מהנשאלים שאינם חברים הביעו את רצונם להצטרף כחברים בחברה להגנת הטבע. בקרב החברים, שביעות הרצון מהחברות הייתה בינונית. לא ידעו מה עושים עם החברות הזו. 75% מהנשאלים הרגישו גאווה וסיפוק מחברותם בחברה. מצאנו פער בתשובות בסקר. החברה נתפסת כשומרת קודם כל על הצומח ורק אחר כך על בעלי חיים. לגבי השאלה מה הנושא החשוב שהחברה צריכה לעסוק בו, התשובה הייתה: נושא המחזור. תפיסת החברים לגבי מצב הטבע הוא שהמצב טוב. המסקנה שלנו היא שיש לצאת עם מסר חזק לגבי עתיד הטבע. מטרות הקמפיין - גיוס כמה שיותר חברים למועדון ירוק. קהל היעד הוא משפחות לילדים עד גיל 18. היעד למספר חברים הוא להגיע ל-39 אלף חברים בשנה הקרובה שיהווה גידול של 7%במספר החברים היום. דמי החבר לא ישתנו. כתוצאה מהקמפיין החשיפה בקרב הציבור הייתה גבוהה מאוד וכ-750 חברים חדשים הצטרפו.

**אביטל יוגב:** משמשת בתפקיד מנהלת קהילת מודיעין ומנהלת מועדון החברים החדש "ירוק". האתגרים העומדים בפנינו הם עצירת הנטישה(הכוונה לביטול חברות בחברה), שיפור התקשורת עם החברים הקיימים וגיוס חברים חדשים. במסגרת הפעילות של החברה להגנת הטבע, אנו פוגשים קהלים רבים, בהזדמנויות רבות. אנחנו רק צריכים לדעת איך לדבר איתם. חשיבות המועדון לחברה להגנת הטבע היא קריטית וחשוב מאוד לתמוך במועדון.

**יוסי בן-ארצי:** מבקש לדעת מה לוח הזמנים המתוכנן לגיוס חברים חדשים ומה היעד?

**רונה מורד-כהן:** היעד הוא 39 אלף חברים עד אוגוסט 2020.

**יוחאי שוחט:** ממליץ לקיים תחרות בין יחידות החברה לגיוס חברים חדשים כשהיחידה המנצחת תזכה בפרס.

**יוסי בן-ארצי:** תודה לרונה ואביטל על הצגת הנושא בפני הוועד המנהל. זה נושא חשוב מאוד לחברה. הקמפיין חייב להתרחב לכלל האוכלוסייה. יש פעילות ענפה בקרב הדרוזים והבדואים וצריך לכלול אותם בקמפיין. מבקש שהוועד המנהל יקבל עדכון לגבי התקדמות הקמפיין בינואר 2020.

**החלטה**

הוועד המנהל רושם לפניו את הסקירה בעניין קמפיין גיוס החברים לחברה להגנת הטבע (ע"ר) ומחזק את ידי ההנהלה והעוסקים במלאכה ומדגיש את חשיבות המשימה. ההנהלה תציג בפני הוועד המנהל תמונת מצב עדכנית על מצב גיוס החברים בישיבה שתתקיים בחודש 1/2020.

1. **קמפיין הניקיון - תמונת מצב**

**יעל אילמר:** מעדכנת את הוועד המנהל בהתקדמות קמפיין הניקיון ומזמינה את כולם להצטרף לאירועי הניקיון ברחבי הארץ בתאריכים 16-21 בספטמבר, סביב יום הניקיון הבינלאומי שיחול ביום 21.9.2019. במסגרת הקמפיין, החברה מצטרפת לכוחות נוספים שעוסקים בתחום הניקיון. נושא הניקיון הוא מאוד רחב וכדי להצליח צריך להתמקד. אנחנו מתמקדים בתרבות ההתנהגות במרחב הציבורי: "צא לנוף ואל תזרוק, אל תלכלך". התנעת התהליך הציבורי התחילה עם האוכלוסיות שיש לנו קשר איתן דרך הטיילות החינוכית, כמו קהילות עירוניות ויחידות הדרכה. בנינו מערכי הדרכה לפי הצרכים של היחידות בשטח. קבוצות פעילות בתחום הניקיון במסגרת אחריות תאגידית - נושא זה מאפשר לתת מענה לבקשות של חברות לארגן מבצעי ניקיון לעובדי החברות כחלק מהמחויבות לאחריות תאגידית, ובדרך מקבלים הרצאות בתחומי שמירת טבע. יש מהלכים להשתלב בתוכנית הלאומית של המשרד להגנת הסביבה, ואנו עורכים עבורם סקר בנושא. בנוסף, תשדיר שלנו לטלוויזיה אשר ישודר בזמן הקהילה ללא עלות.

**שריג גפני:** שתי הערות: האחת - מציע לשלב בקמפיין אימוץ של אתר מסוים על-ידי כיתות ותלמידי בתי ספר; והשנייה - לגבי השקיות שהחברה להגנת הטבע (ע"ר) מחלקת במבצעי הניקיון, נוגדת את עמדתה לגבי שקיות פלסטיק, וצריך למצוא לזה פתרון.

**אלי חוטר:** האם יש פיתוח של כלי מדידה לשינויים בהתנהגות?

**אמירה חאיין גרייב:** לגבי ניקיון במגזר הערבי. עד כמה אתם ערוכים לקמפיין כזה במגזר הערבי? מציעה את עזרתה בתחום הזה.

**יעל אילמר:** לגבי שאלתו של אלי חוטר - התשובה היא כן. לגבי השאלה של אמירה חאיין גרייב - מתאימים ומתרגמים את המערכים לפעילות במזרח ירושלים.

**יוסי בן-ארצי:** מציע שיעל תגיע לישיבת הוועד המנהל בחודש ינואר 2020 כדי לעדכן בנושא הפיתוח של כלי מדידה להטמעת השינוי התרבותי ולגבי הקמפיין בכלל.

1. **היערכות למו"מ לקראת ההסכם הקיבוצי**

[יוסי קוצ'יק, גלעד דוויק, גל פרסט ועו"ד אפרת דויטש (הצוות המלווה את ההנהלה במו"מ מול ההסתדרות על הסכם קיבוצי) מצטרפים לישיבה].

**יוסי קוצ'יק:** מציג מצגת וסוקר בפני הוועד המנהל את התהליך הצפוי במו"מ מול ההסתדרות על הסכם קיבוצי עם העובדים בחברה להגנת הטבע (ע"ר), ואת העקרונות המנחים לעמדת ההנהלה באשר לתוכנו של ההסכם.

**יוסי בן-ארצי:** מבהיר כי תפקיד הוועד המנהל הוא ללוות את התהליך ולקבל החלטות בשלבים עקרוניים, ולוודא כי ההסכם המתגבש עומד בעקרונות שהותוו. חשוב שהוועד המנהל יכיר את העקרונות המנחים כבר בשלב זה של התהליך. יש לעדכן את הוועד המנהל בשלבי מפתח של המו"מ.

**החלטה**

הוועד המנהל מאשר את התקשרות של החברה להגנת הטבע (ע"ר) עם יוסי קוצ'יק ומשרדו ועם עו"ד אפרת דויטש, המלווים את ההנהלה במו"מ המתנהל מול ההסתדרות הכללית על הסכם קיבוצי עם העובדים ומנחה את ההנהלה להמשיך במו"מ בהתאם לעקרונות שהותוו בישיבה במטרה להגיע להסכם קיבוצי את ישקף בנאמנות את ערכי החברה להגנת הטבע (ע"ר), מורשתה והאופי המיוחד שלה, ויעמוד בקריטריונים הכלכליים והערכיים כפי שהוצגו על-ידי הדוברים השונים בישיבה. ההנהלה תביא להכרעת הוועד המנהל סוגיות עקרוניות ומהותיות שתעוררנה במהלך המו"מ, ותעדכן את הוועד המנהל לגבי נושאים שיכולה להיות להם השלכה כלכלית משמעותית על החברה, לצד עדכון שוטף על התקדמות המו"מ. הוועד המנהל מנחה את ההנהלה והצוות המלווה לעשות מאמץ במטרה לקצר את התהליך ולסיימו בלוח זמנים קצר ככל שניתן. על הנושאים והנותנים מטעם החברה להגנת הטבע (ע"ר) במו"מ להבהיר למי שהם נושאים ונותנים איתם, כי ההסכם הקיבוצי, אם וכאשר יושג, טעון אישור מוקדם של הוועד המנהל וכי בלי האישור הזה לא יהיה לו תוקף. הוועד המנהל מקים ועדת משנה אשר תלווה את תהליך המו"מ מטעמו. החברים בוועדת המשנה הם חברי הוועד המנהל רני פינצי ואלי חוטר.

1. **שונות**

**שי טייטלבוים:** מציג תקציב מעודכן לשנת 2019 על מנת שיהיה אפשר לקבל מקדמות מכספי התמיכה ממשרד החינוך ומבקש את אישור הוועד המנהל לתקציב המעודכן.

**החלטה**

הוועד המנהל מאשר את התקציב המעודכן לשנת 2019 כפי שהוצג בישיבה על-ידי סמנכ"ל הכספים.

# ריכוז החלטות

1. **הוועד המנהל מאשר את פרוטוקול ישיבת הוועד המנהל מס' 4/2019 מיום 23.06.2019.**
2. **הוועד המנהל מאשר את הארכת החכירה של החברה להגנת הטבע (ע"ר) בבתי ספר שדה אכזיב וחצבה ומסמיך את הנהלת החברה לנקוט בפעולות הדרושות מול רשות מקרקעי ישראל (רמ"י) ולחתום על המסמכים הדרושים באמצעות מורשי החתימה שלה לצורך הארכת החכירה. הוועד המנהל מאשר את גריעתה של אורית סמואל מרשימת מורשי החתימה של החברה להגנת הטבע (ע"ר) בקבוצה ב'. הוועד המנהל מאשר את התקציב המעודכן לשנת 2019.**
3. **הוועד המנהל רושם לפניו את הסקירה בעניין קמפיין גיוס החברים לחברה להגנת הטבע (ע"ר) ומחזק את ידי ההנהלה והעוסקים בעניין בהינתן שמדובר במשימה חשובה מאין כמותה. ההנהלה תציג בפני הוועד המנהל תמונת מצב עדכנית על מצב גיוס החברים בישיבה שתתקיים בחודש 1/2020.**
4. **הוועד המנהל מאשר את התקשרות עם יוסי קוצ'יק ומשרדו ועם עו"ד אפרת דויטש המלווים את ההנהלה במו"מ המתנהל מול ההסתדרות הכללית על הסכם קיבוצי עם העובדים ומנחה את ההנהלה להמשיך במו"מ בהתאם לעקרונות שהותוו בישיבה במטרה להגיע להסכם קיבוצי את ישקף בנאמנות את ערכי החברה להגנת הטבע (ע"ר), מורשתה והאופי המיוחד שלה, ויעמוד בקריטריונים הכלכליים והערכיים כפי שהוצגו על-ידי הדוברים השונים בישיבה. ההנהלה תביא להכרעת הוועד המנהל סוגיות עקרוניות ומהותיות שתעוררנה במהלך המו"מ, ותעדכן את הוועד המנהל לגבי נושאים שיכולה להיות להם השלכה כלכלית משמעותית על החברה, לצד עדכון שוטף על התקדמות המו"מ. הוועד המנהל מנחה את ההנהלה והצוות המלווה לעשות מאמץ במטרה לקצר את התהליך ולסיימו בלוח זמנים קצר ככל שניתן. על הנושאים והנותנים מטעם החברה להגנת הטבע (ע"ר) במו"מ להבהיר למי שהם נושאים ונותנים איתם כי ההסכם הקיבוצי, אם וכאשר יושג, טעון אישור מוקדם של הוועד המנהל. הוועד המנהל מקים ועדת משנה אשר תלווה את תהליך המו"מ מטעם הוועד המנהל. החברים בוועדת המשנה הם חברי הוועד המנהל רני פינצי ואלי חוטר.**
5. **הוועד המנהל מאשר את התקציב המעודכן לשנת 2019 כפי שהוצג בישיבה על-ידי סמנכ"ל הכספים.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**יוסי בן-ארצי, יו"ר הוועד המנהל**

הערה:הפרוטוקול אינו מהווה תמליל מדויק של מהלך הישיבה.

רשמה: אילה אוחיון.